1 Non est consuetudo Ordinis nostri ut qui ante conversionem vovere ieiunia propter hoc in congregatione dissimili victu fratres debeant conturbare, sed patri abbati obediant per omnia. 2 Interdicitur generaliter ne conversi intersint electionibus abbatum. 3 Ad mensam abbatis nullus saecularium ministret, nisi pro necessitate saecularium hospitum. 4 Tempore quo abbates ad Capitulum venientes apud Divionem piscibus abstineant, eamdem legem ibidem et monachi remanentes observent. 5 Apud Divionem quando veniunt ad Capitulum vel redeunt abbates, omnino caveant ne manibus se invicem tenentes, vel alio notabili modo per vicos incedant, nec sine certo negotio se invicem visitent, nec species alicubi emant, sed nec alia aliqua extra hospitia sua. 6 Pater abbas si invenerit filiam abbatiam immoderatis debitis obligatam, nisi rationabilem causam obligationis cognoverit, districtissime abbatem loci illius et officiales puniat, et omni modo inhibeat ne debita augeantur. 7 Erubescendum est nimis quod dicitur, quosdam pro vino emendo gravia debita contraxisse, sicut illos de Scala-nova, quos patribus abbatibus relinquimus puniendos. 8 Pro interdictis terrarum nullatenus vacent ecclesiae nostrae a divinis quocumque episcopo praecipiente, sed libertas in privilegiis a domino papa nobis indulta inviolabiliter observetur. 9 Indecens est consuetudo in quibusdam abbatiis vel abbatibus de via regressis, etiam non post longas moras, pacis osculum petant ; quod ne ulterius fiat omnino his prohibemus. 10 Lanam unius anni licet prae vendere, si necesse fuerit ; ultra annum non fiat. 11 Panni tincti et curiosi ab Ordine nostro penitus excludantur. 